পদ্মার প্রেম

পদ্মার প্রেম ২০১৯ সালে মুক্তিপ্রাপ্ত একটি বাংলাদেশী পূর্ণদৈর্ঘ্য নাটকীয় চলচ্চিত্র। সত্তর দশকে পদ্মা নদীর পাড় ঘেঁষা একটি গ্রামের জনজীবনের গল্প এই ছায়াচিত্রে বর্ণিত হয়েছে। চলচ্চিত্রটির গল্প, চিত্রনাট্য রচনা ও পরিচালনা করেছেন হারুন-উজ-জামান। স্বপ্নচূড়া ফিল্ম ইন্টারন্যাশনাল-এর ব্যানারে চলচ্চিত্রটি প্রযোজনা করেছেন মোহাম্মদ শাহ আলম। চলচ্চিত্রটি একসঙ্গে বাংলা, ওড়িয়া ও ভোজপুরি ভাষায় নির্মিত হয়েছে। ২০ সেপ্টেম্বর, ২০১৯ তারিখে চলচ্চিত্রটি ভারতের পশ্চিমবঙ্গের প্রেক্ষাগৃহে 'পদ্মার ভালবাসা' শিরোনামে প্রথম মুক্তি পায়।

নির্মাণ 
৫ এপ্রিল, ২০১৮ হতে চলচ্চিত্রটির চিত্রগ্রহণ শুরু হয়। মানিকগঞ্জ জেলার পদ্মা তীরবর্তী অঞ্চলে এই ছায়াচিত্রের অধিকাংশ চিত্রগ্রহণ করা হয়। এছাড়া নেত্রকোণা ও গাজীপুরে কিছু দৃশ্যের চিত্র গৃহীত হয়েছে। জানুয়ারি,২০১৯-এ চিত্রগ্রহণ পরবর্তী সম্পাদনা শেষ হয়।

কুশীলব

অভিনয় শিল্পী 
মুখ্য দুই চরিত্রে অভিনয় করেছেন আইরিন সুলতানা ও  সুমিত সেনগুপ্ত। আরও অভিনয় করেছেন সাদেক বাচ্চু, জয়ন্ত চট্টোপাধ্যায়, আলেকজান্ডার বো, মুনমুন প্রমুখ। উল্লেখযোগ্য চরিত্র ও ভূমিকা নিম্নরূপঃ-

 সুমিত সেনগুপ্ত -  একজন মাঝির ছেলে।
 আইরিন সুলতানা - পদ্মা, গ্রামের প্রভাবশালী পরিবারের মেয়ে। 
 সাদেক বাচ্চু - পদ্মার বাবা।
 আলেকজান্ডার বো - একজন মাঝি। 
 মুনমুন -  কুসুম, একজন বিধবা

অন্যান্য কলাকুশলী 
চিত্রগ্রহণ করেছেন মুজিবুল হক ও বাবুল রায়। সম্পাদনা করেছেন স্বপন গুহ ও তৌহিদ হোসেন চৌধুরী। নৃত্য পরিচালনা করেছেন একে আজাদ।

সঙ্গীত 

এই চলচ্চিত্রে ৮টি গান ব্যবহার করা হয়েছে। গানগুলি লিখেছেন শ্রী বরুণ ও গাজী মাজহারুল আনোয়ার। সুর ও সংগীত পরিচালনা করেছেন শেখ সাদী খান ও অশোক দাস।

উল্লেখযোগ্য গানের তালিকা

অবমুক্তি 

 পদ্মা পাড়ের পদ্মা আমি গানের চিত্রায়ণ মানিকগঞ্জে পদ্মার পাড়ে করা হয়। ১৭ অক্টোবর, ২০১৯ তারিখে গানটি ইউটিউবে অবমুক্ত করা হয়।
 মন আমার প্রেম দরিয়ায় গানের চিত্র নেত্রকোণার সুসং দুর্গাপুরের চিনামাটির পাহাড়ে ধারণ করা হয়। ২১ অক্টোবর, ২০১৯ তারিখে গানটি ইউটিউবে অবমুক্ত করা হয়। গানটির ভারতীয় সংস্করণ, বেলাল খানের সাথে বনি শিখা'র কণ্ঠে ধারণ করা হয়। ১৬ নভেম্বর, ২০১৯ তারিখে গানটি ইউটিউবে অবমুক্ত করা হয়।
 আমি তোমাকে ঢাকিয়া রাখিব গানের চিত্র মানিকগঞ্জের কৌড়ী চেয়ারম্যান বাড়িতে ধারণ করা হয় মুনমুন ও আলেকজান্ডার বো এই গানের চিত্রায়ণে ঠোঁট মিলিয়েছেন। ২৪ অক্টোবর, ২০১৯ তারিখে গানটি ইউটিউবে অবমুক্ত করা হয়।
 প্রিয়তমা গানটি গাজীপুরের শালবনে ধারণ করা হয়। ২ নভেম্বর, ২০১৯ তারিখে গানটি ইউটিউবে অবমুক্ত করা হয়।
পারলে আমায় ধর গানটির কিছু অংশ গাজীপুর শালবনে ধারণ করা হয়। ৯ নভেম্বর, ২০১৯ তারিখে গানটি ইউটিউবে অবমুক্ত করা হয়।
প্রিয়া রে গানটি ৩ ডিসেম্বর, ২০১৯ তারিখে ইউটিউবে অবমুক্ত করা হয়।
পালা গানটি ১৫ ডিসেম্বর, ২০১৯ তারিখে ইউটিউবে অবমুক্ত করা হয়।
ও মাঝি রে গানটি ২৫ ডিসেম্বর, ২০১৯ তারিখে ইউটিউবে অবমুক্ত করা হয়।

প্রচারণা

পোস্টার 
চলচ্চিত্রটির জন্য 'পদ্মার ভালবাসা' ও 'পদ্মার প্রেম' শিরোনামে দুইটি পৃথক পোস্টার প্রকাশ করা হয়। প্রথম শিরোনামোক্ত পোস্টারটি ভারতে এবং দ্বিতীয়টি বাংলাদেশে প্রচারণার জন্য ব্যবহৃত হয়েছে। দুইটি পোস্টারে প্রযোজনা সংস্থা, প্রযোজক ও পরিচালকের নাম একইভাবে উল্লেখ করা হলেও অন্যান্য কলাকুশলীর নাম প্রকাশে বৈসাদৃশ্য রয়েছে। 'পদ্মার ভালবাসা'র পোস্টারে সঙ্গীত পরিচালক হিসেবে শেখ সাদি খান ও অশোক দাসের নাম রয়েছে, তবে 'পদ্মার প্রেম' পোস্টারে অশোক দাসের নাম নেই। গীতিকারদ্বয়ের নাম 'পদ্মার ভালবাসা' পোস্টারে আসেনি। 'পদ্মার ভালবাসা' পোস্টারে সম্পাদনা ও চিত্র গ্রহণে স্বপন গুহ ও বাবুল রায়ের নাম রয়েছে, অপরদিকে 'পদ্মার প্রেম' পোস্টারে সম্পাদনা ও চিত্র গ্রহণের ক্ষেত্রে তৌহিদ হোসেন চৌধুরী  ও মুজিবুল হকের নাম উল্লেখ করা হয়েছে।

ট্রেইলার 
চলচ্চিত্রটির দুইটি পৃথক ট্রেইলার মুক্তি পায়। ভারতে মুক্তি উপলক্ষে ১৫ সেপ্টেম্বর, ২০১৯ তারিখে চলচ্চিত্রটির প্রথম ট্রেলার 'পদ্মার ভালবাসা' শিরোনামে ইউটিউবে অবমুক্ত করা হয়। ১২ অক্টোবর, ২০১৯ তারিখে বাংলাদেশে মুক্তি দেয়ার উদ্দেশ্যে 'পদ্মার প্রেম' শিরোনামে চলচ্চিত্রটির দ্বিতীয় ট্রেইলার ইউটিউবে অবমুক্ত করা হয়।

সংবাদ ও সম্প্রচার মাধ্যম 
বাংলাদেশের প্রেক্ষাগৃহ সমূহে মুক্তির পূর্বে আইরিন সুলতানা, হারুন-উজ-জামান ও আলেকজান্ডার বো বিভিন্ন পত্রিকা ও টেলিভিশন চ্যানেলে এই ছবির প্রচারণামূলক সাক্ষাৎকার দেন।[বহিঃসংযোগ দেখুন]

প্রেক্ষাগৃহে মুক্তি 

চলচ্চিত্রটি বাংলাদেশে মুক্তি দেয়ার পূর্বে ২০ সেপ্টেম্বর, ২০১৯ তারিখে হতে ভারতের কলকাতায় ২৫টি প্রেক্ষাগৃহে প্রথম মুক্তি দেয়া হয়। নভেম্বর,২০১৯-এর শেষ সপ্তাহে ভোজপুরী ভাষায় মুক্তি দেয়ার ঘোষণা দেয়া হয়। ভোজপুরি ভাষায় মুক্তি দেয়ার পর ছায়াচিত্রটি অসমীয় ও কন্নড় ভাষাতেও মুক্তি দেয়ার পরিকল্পনা করা হয়।

২২ মে, ২০১৯ তারিখে চলচ্চিত্রটি বাংলাদেশে মুক্তির জন্য বাংলাদেশ চলচ্চিত্র সেন্সর বোর্ডের অনুমোদন পায়। ১ নভেম্বর, ২০১৯ তারিখে বাংলাদেশের ১৯টি প্রেক্ষাগৃহে মুক্তি দেয়া হয়।

প্রতিক্রিয়া 
দ্য টাইমস অব ইন্ডিয়া'র পাঠকরা চলচ্চিত্রটি মূল্যায়ন করতে গিয়ে ৪/৫ রেটিং প্রদান করেছেন।  বাংলাদেশের মুক্তি প্রথম সপ্তাহে ঢাকার 'সিঙ্গেল স্ক্রিন' প্রেক্ষাগৃহ চলচ্চিত্রটি 'হাউজফুল' দর্শক পায়নি, তবে 'এভারেজ' দর্শক পেয়েছে। মধুমিতা প্রেক্ষাগৃহের মালিক এই চলচ্চিত্র সম্পর্কে "ছবি ভালো। ব্যবসায়িক হিসেব বাদ দিলে ‘পদ্মার প্রেম’ বিভিন্ন ফেস্টিভ্যালে এগিয়ে থাকবে।" মর্মে মত প্রকাশ করেন।

তথ্যসূত্র

বহিঃসংযোগ 

বাংলাদেশী চলচ্চিত্র
বাংলা ভাষার চলচ্চিত্র
২০১৯-এর চলচ্চিত্র
গাজীপুরে ধারণকৃত চলচ্চিত্র
মানিকগঞ্জে ধারণকৃত চলচ্চিত্র
নেত্রকোণায় ধারণকৃত চলচ্চিত্র
২০১০-এর দশকের বাংলা ভাষার চলচ্চিত্র